બધું બરાબર ચાલી રહ્યું છે અને આહનાની હોટેલ પણ ફેમસ થવા માંડી છે, પણ એક દિવસ અચાનક જ આહનાની હોટેલના ગેસ્ટ પર હુમલો થવાનું અને ટૂરિસ્ટોનું મોત થવાનું શરૂ થાય છે. હોટેલમાં આવેલા ટૂરિસ્ટોનાં મોત થતાંની સાથે જ દેકારો બોલી જાય છે અને ટૂરિસ્ટ ભાગવાના શરૂ થઈ જાય છે. હવે પેલા અજાણ્યા હત્યારાની શોધ શરૂ થાય છે અને એ શોધખોળ દરમ્યાન આહનાને ઝૂઓલૉજીના પ્રોફેસર સદાના (મુકુલ દેવ) મદદ કરે છે. સદાના પાસેથી આહનાને ખબર પડે છે કે આ હત્યારો બીજું કોઈ નહીં પણ ભારોભાર વિકરાળ અને સો હાથીની તાકાત ધરાવતો બ્રહ્મરાક્ષસ છે. આહના પાસે બે જ રસ્તા છે. કાં તો તે ભાગી જાય અને કાં તો તે હિંમતપૂર્વક બ્રહ્મરાક્ષસનો સામનો કરે. આહના બીજો રસ્તો પસંદ કરે છે અને રાક્ષસ સામે લડવાનું નક્કી કરે છે.